Sierra Nevada (Spania)

Sierra Nevada er en fjellkjede i Andalucía i Spania. Betydningen av det spanske navnet er «snøfjellene». Den inneholder det høyeste punktet i fastlandsspania, Mulhacén, 3479 moh.
Sierra Nevada er et populært turistmål, da de høye fjelltoppene gjør det mulig å gå på ski  i det som er Europas sørligste skianlegg. Fjellkjeden ligger i middelhavsområdet, et område som ellers er kjent for å ha et varmt klima og mye sol. Ved foten av fjellkjeden finner man byen Granada, og litt lenger unna Málaga og Almería.
Deler av fjellkjeden inngår i Sierra Nevada nasjonalpark. Fjellkjeden har også blitt erklært et biosfærereservat. Sierra Nevada-observatoriet befinner seg på den nordlige siden på en høyde av 2800 moh.

Geografi

Sierra Nevada er del av et større fjellområde kalt Cordillera Penibética, som går fra sørvest i granadaprovinsen til sørøst i almeríaprovinsen. Fjellkjeden er avgrenset av dalene Valle del Lecrín i vest og Valle del Guadalfeo i sør. I nord er den avgrenset av senkningen Depresión Bética, i øst av senkningen Corredor de Gérgal, og i sørøst av dalen Valle del Andarax. Fjellkjeden har en lengde på nesten 80 km, og bredden går fra mellom 15 til 30 km. Den dekker en overflate på mer enn 2000 km².

Geologi

Sierra Nevada ble dannet under den alpinske orogenesen, en fjellkjededannelse som også dannet Alpene i øst, og Atlasfjellene i Nord-Afrika på den andre siden av Middelhavet. Sierra Nevada, slik den ser ut i dag, ble dannet i tertiærperioden (for mellom 65 og 1,8 millioner år siden) på grunn av kollisjonen mellom den afrikanske og den eurasiske kontenentalplaten.

Navnet

Det fins henvisninger til Sierra Nevada helt fra antikken. Romeren Plinius den eldre nevner i det 1. århundre eksistensen av fjellet Solarius i grenseområdene mellom de romerske provinsene Hispania Tarraconensis og Lusitania. I den vestgotiske epoken beskrev Isidor av Sevilla Monte Solorio – «fjellet der solen skinner før den går ned».
Etter dette har forskjellige muslimske forfattere benevnt Sierra Nevada som blant annet Yabal Sulayr (solfjellet eller luftfjellet), Yabal-al-Tay (snøfjellet), mens andre bare har kalt det Sulayr. Eldre spanske betegnelser som Monte del Sol (solfjellet), Monte del Aire y del Sol (luft- og solfjellet), Monte de la Nieve (snøfjellet), og også Sierra de la Helada (frostens fjellkjede) var årsaken til at fjellkjeden i løpet av 1700-tallet fikk det navnet det har i dag.

Moriskopprøret

På 1500-tallet fant Moriskopprøret sted i Sierra Nevada. Tvangskonverterte muslimer (morisker) fra Granada gjorde da bevæpnet opprør mot den kastiljanske kongen, og førte en geriljakrig mot kastiljanske styrker i fjellområdet Las Alpujarras. Etter at opprøret ble slått ned, ble moriskene tvunget til å flytte til andre områder.

Ekspedisjoner

På 1700-tallet ble det, i opplysningstidens ånd, gjennomført en rekke ekspedisjoner i fjellkjeden, og man begynte å utforske fjellene systematisk. Blant utforskerne gjorde Markien av Ensenada seg bemerket, og etter han fulgte en rekke vitenskapsmenn, spesielt botanikere, biologer og geologer, som beskrev funnene sine i vitenskapelige verker.
På 1800-tallet etablerte forfattere som Washington Irving seg i nærheten av fjellkjeden. På 1900-tallet slo også den britiske forfatteren Gerard Brenan seg ned i området, og i romanen South from Granada beskriver han landsbyene i fjellområdet Las Alpujarras sør for Sierra Nevada.